 "साफ-साफ केह् दस्सां? कमला तुसें गी प्यार करदी ही, ते इसी दस्सने आस्तै उन्नै तुसेंगी चिट्ठी लिखी।  तुंदे कोल औंदे मौके में रस्ते च उसी लब्भी गेआ।  तुसेंगी खबरै पता होग जे उन्नै मिगी अपना भ्राऽ बनाए दा हा।  गल्लां करदे-करदे बे-ध्यानी च उसदी कताबा चा इक ल़फाफा ख’ल्ल डिग्गी पेआ।  उसदे चुक्कने कोला पैह्लें में उसी चुक्की लैत्ता ते थुआड़ा नांऽ पढ़ियै में उसदे अंदर रक्खी दी चिट्ठी गी उसदे ठाकने पर बी पढ़ी लैता।  उसदे च उ’न्नै तुंदे आस्तै अपने प्यार गी अभिव्यक्त कीते दा हा।  में उसी आखेआ एह् चिट्ठी में तुंदे तगर पजाई ओड़ङ।  पर कमला ने आखेआ जे ओह् आपूं गै तुसेंगी चिट्ठी देग।  उ’न्नै मिगी सघंद पाई जे में इस बारै तुंदे कन्ने कोई गल्ल नेईं करां।  इसलेई में चुप्प रेहा ते सोचेआ जे कमला ने ओह् चिट्ठी तुसेंगी जरूर देई ओड़ी होनी ऐ। " "ओह् बोलेआ, तूं पैह्ले मिगी की नेईं दस्सेआ?" बसोस करदे होई उ’न्नै बाली गी आखेआ।  "मिगी केह् पता हा जे उ’न्नै तुसेंगी चिट्ठी नेईं देनी।  उसलै अचला बी उसदे कन्ने ही।  होई सकदा ऐ उ’न्नै उसदे सामनै एह् चिट्ठी नेईं देनी चाही।  बाद च उ’न्नै चिट्ठी की नेईं दित्ती इसबारै में किश नेईं आखी सकदा। " "ते कमला हून कुत्थें ऐ? तुकी उसदा पता सेही ऐ?" "सेही ते हैऽ पर हून बड़ी देर होई गेदी ऐ" बाली ने जवाब दित्ता।  "केह् मतलब?" उन्नै पुच्चेआ।  "मतलब एह् जे पिछले हफ्ते गै उसदा ब्याह् भारती फौजे च इक कप्तान कोह्ली कन्ने होई गेआ।  में उसदे ब्याह् च गेदा हा।  उ’न्नै तुं’दे बारे च बी पुच्छेआ हा," बाली ने दस्सेआ।  सुनियै उसी चक्कर-जन आई गेआ पर उसने अपने आपै गी सांभने दी कोशश कीती।  ओह् सोचन लगा, उसदे जीवन दी एह् कनेही विडंबना ऐ, ओह् मंजल दे किन्ने नेड़ै पुज्जे दा हा, पर जियां कुसै ने ठिड्डा मारियै उसी इन्ना परें सुट्टी ओड़ेआ ऐ जे हून ओह् उस तगर कदें नेईं पुज्जी सकदा। 